Timothy Evans (tenor)

Canwr o Lanbedr Pont Steffan yw Timothy Evans, neu ar lafar, Pafaroti Llanbed (ganed tua 1961). Caiff ei gydnabod fel "un o denoriaid gorau Cymru".

Daeth Timothy Evans i amlygrwydd mewn eisteddfodau: mae wedi ennill ar yr unawd tenor bum gwaith yn yr Eisteddfod Genedlaethol a theirgwaith yn Eisteddfod Gydwladol Llangollen. Ym 1991, enillodd wobr Canwr y Flwyddyn yn Llangollen.

Dai Jones Llanilar roddodd yr enw Pafaroti Llanbed arno yn gyntaf (gan ei gymharu â'r tenor byd-enwog Luciano Pavarotti), a hynny ar ei raglen ceisiadau boblogaidd Ar eich cais ar Radio Cymru lle caiff recordiau Timothy Evans eu chwarae'n gyson. Er ei fod wedi teithio'r byd yn canu yn achlysurol, dewisodd aros yn ei fro enedigol i amaethu a gweithio yn Swyddfa Bost y teulu yn hytrach na mynd ati i wneud enw iddo'i hunan ar y llwyfan rhyngwladol.

Recordiau

 Clyw fy nghân (1996)
 Yr Hudol Awr (1999)
 Timothy (2001)
 Dim ond un gair (2003)
 Dagrau (2009)

Ffynonellau

Categori:Cantorion Cymraeg
Categori:Pobl o Geredigion